เฟดคงดอกเบี้ยทำทุนไหลเข้าไทยเพิ่ม
แบงก์จับตาค่าเงินผันผวน จากแนวโน้มทุนไหลเข้า หลังเฟดยื้อขึ้นดอกเบี้ย
22 ก.ย. 2559

แบงก์จับตาค่าเงินผันผวน จากแนวโน้มทุนไหลเข้า หลังเฟดยื้อขึ้นดอกเบี้ย
นายทรงพล ชีวะปัญญาโรจน์ รองกรรมการผู้จัดการใหญ่ สายงานบริหารจัดการทางการเงินเพื่อธุรกิจ ธนาคารกรุงไทย กล่าวว่า การที่ธนาคารกลางสหรัฐคงอัตราดอกเบี้ยนโยบายไว้เท่าเดิม สะท้อนว่า เศรษฐกิจโลกมีความท้าทาย เศรษฐกิจยุโรปเปราะบาง เช่นเดียวกับสหรัฐที่แม้ภาวะเศรษฐกิจจะปรับขึ้นแต่มีตัวเลขเศรษฐกิจบางตัวที่ยังอยู่ระดับต่ำ จึยังไม่ใช่จังหวะที่จะปรับขึ้นดอกเบี้ย โดยมองว่ามีโอกาสที่เฟดจะไม่ปรับขึ้นดอกเบี้ยภายในปีนี้ ยังสามารถรอดูตัวเลขเศรษฐกิจที่ชัดเจนกว่านี้
ทั้งนี้ ประเมินว่าจากสถานการณ์ดังกล่าว ต้องติดตามอัตราแลกเปลี่ยน เนื่องจากจะส่งผลให้ประเทศไทยจะมีเงินไหลเข้ามาอย่างต่อเนื่อง จากศักยภาพเศรษฐกิจที่เติบโตได้ดีในช่วงครึ่งปีแรก และแนวโน้มครึ่งปีหลังจะเติบโตกว่าครึ่งปีแรกจากนโยบายภาครัฐที่เริ่มเห็นผล และการบริโภคภาคเอกชนที่ฟื้นตัวดีขึ้น อีกทั้งผลตอบแทนของบริษัทจดทะเบียนในหลายอุตสากกรรมอยู่ในเกณฑ์ดี ดึงดูดความสนใจนักลงทุนต่างชาติได้
นายทรงพล กล่าวว่า ภาพรวมสินเชื่อและคุณภาพหนี้ของธนาคารสอดคล้องไปกับภาวะเศรษฐกิจที่ชะลอตัวในช่วง 1-2 ปีที่ผ่านมา แต่ยังมีบางอุตสาหกรรมที่เติบโตดี เช่น อุปโภคบริโภค ค้าปลีก ที่มีความต้องการสินเชื่อหมุนเวียนอยู่ โดยธนาคารกรุงไทยมุ่งเน้นดูแลลูกค้าตลอดห่วงโซ่ (ซัพพลายเชน) ทำให้สินเชื่อกลุ่มซัพพลายเชนเติบโตก้าวกระโดด จากปีที่แล้วปล่อยสินเชื่อได้ 5,000 ล้านบาท แต่เมื่อครึ่งแรกของปีนี้ปล่อยได้ถึง 1 หมื่นบ้านบาท จึงคาดว่า ทั้งปีจะขยายสินเชื่อซัพพลายเชนได้ถึง 2 หมื่นล้านบาท